अथक भले ही इन व्यसनों से दूर था, लेकिन उसे कुछ अड्डों की जानकारी थी। कई जगह छान मारने के बाद एक जगह वह मिल गया। एक मंदिर था, जहां के परिसर में साधुओं के ठहरने का एक कमरा था। वहां ड्रग बेचने का कारोबार चलता था। दादा का अनुमान ठीक निकला। वह ड्रग का शिकार हो गया था। हैवी डोज ले लेने की वजह से वह मंदिर के आसपास ही लुढ़क गया था और घर जाने की हालत में नहीं रह गया था। साधुओं ने उसे घसीटकर मंदिर परिसर के बाहर एक कूड़ेदान के पीछे डाल दिया, ताकि मंदिर पर किसी को शक न हो। अथक ने उसे उठाकर एक ऑटो पर लाद लिया और घर पहुंचा दिया। उसकी हालत देखकर घरवाले सन्न रह गये। आँखें बुझी हुई, चेहरा निष्प्राण सा, देह निचुड़ी हुई, होश उड़ा हुआ। उनकी उलझन और बढ़ गयी कि आखिर क्या वजह हो सकती है कि इतना खयाल रखने और प्यार-दुलार करने के बावजूद यह लड़का बार बार आत्महत्या के रास्ते पर चल पड़ता है। एक तरह से यह आत्महत्या का ही प्रयास तो है। ड्रग एडिक्ट क्योर सेंटर में उसका इलाज और लंबी काउंसिलिंग करायी गयी। जब वह नार्मल होकर भरोसा दिलाने लगा कि अब वह उस रास्ते पर नहीं जायेगा तो फिर उसकी इच्छा से कोचिंग में जाने की सबने सहमति व्यक्त कर दी। उसे बिना बताये उसके आने-जाने पर पूरा ध्यान रखा जाने लगा।